РЕГЛАМЕНТ (ЕО) № 565/2008 НА КОМИСИЯТА
от 18 юни 2008 година
за изменение на Регламент (ЕО) № 1881/2006 за определяне на максимално допустимите количества на някои замърсители в храните по отношение на установяването на максимално допустимите количества на диоксини и PCB в черен дроб от риба
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,
като има предвид, че:
(1)
С Регламент (ЕО) № 1881/2006 на Комисията (2) се определят максимално допустимите количества на някои замърсители в храните.
(2)
Максимално допустимите количества следва да бъдат стриктно установени на ниво, достижимо при спазване на добрите практики, и при отчитане на риска, свързан с консумацията на храните.
(3)
От 2006 г. насам бяха констатирани много високи количества на диоксиноподобни PCB в консервиран черен дроб от риба и за тях бе докладвано чрез системата за бързо предупреждение за храни и фуражи (RASFF). По отношение на черен дроб от риба и преработени продукти от него няма установени максимално допустими количества. С цел защита на общественото здраве компетентните органи забраниха пускането на пазара на посочените продукти, тъй като се счита, че те не са безопасни.
(4)
Целесъобразно е да се установи на общностно равнище максимално допустимото количество за общото съдържание на диоксини и диоксиноподобни PCB в черен дроб от риба и преработените продукти от него, за да се защити общественото здраве и за да се гарантира единен подход на вътрешния пазар.
(5)
Като се отчитат специфичните процедури по консервиране на черния дроб от риба, следва максимално допустимите количества, установени за пресен черен дроб от риба, да се прилагат и по отношение на преработен черен дроб от риба.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
1. В раздел 5 (Диоксини и PCB) от приложението към Регламент (ЕО) № 1881/2006 се добавя следната точка:
Максимално допустими количества
Общо диоксини
(WHO-PCDD/F-TEQ)
Общо диоксини и диоксиноподобни PCB (WHO-PCDD/F-PCB-TEQ)
„5.11
Черен дроб от риба и производни продукти от него, с изключение на морски масла, посочени в точка 5.10
-
25,0 pg/g мокро тегло (32) (3)
2. Бележка под линия 34 в приложението към Регламент (ЕО) № 1881/2006 се заменя със следния текст:
„(34)
Храните, посочени в тази категория, са както са определени в категории а), б), в), д) и е) от списъка в член 1 от Регламент (ЕО) № 104/2000, с изключение на черен дроб от риба, посочен в точка 5.11.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 юли 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 юни 2008 година.